text:
221“Fa monna a utswa kgomo gongwe nku, a e tlhaba gongwe a e rekisa, foo a a lefe kgomo eo ka dikgomo di le tlhano le nku eo ka dinku di le nne.
2Fa legodu le bonwa le phunya ntlo le itewa, le be le swa, moitei ga a na molato wa polao. 3Fa letsatsi le setse le le tlhabetse, foo ke molato wa polao. Legodu le tshwanetse go lefa; fa le se na sepe, a le rekisiwe ka ntlha ya bogodu jwa lone. 4Fa se le se utswitseng se fitlhelwa mo diatleng tsa lone se sa phela, le fa e le kgomo gongwe esele kampo nku, foo a le lefe ka tse pedi.
5“Fa monna a fudisa mo tshimong gongwe mo tshimong ya moweine, mme a lesa diruiwa tsa gagwe di itaola ka go fula mo tshimong ya yo mongwe, foo a a lefe ka tse dintle tsa tshimo ya gagwe le ka tse dintle tsa tshimo ya moweine ya gagwe.
6“Fa molelo o ka fetela pele, wa fisa matlhaku, ga šwa mabele a a kgobokantsweng gongwe a a mo letlhakeng gongwe naga, foo yo o tshubileng molelo o tshwanetse go lefa tshenyo yotlhe.
7“Fa monna a neela mongwe-ka-ene madi gongwe dithoto gore a di mmolokele, mme di utswiwa mo ntlong ya monna yoo: Foo legodu, fa le tshwarwa, le tshwanetse go lefa gabedi. 8Fa legodu le sa tshwarwe, a mong wa ntlo a atamele fa pele ga baatlhodi, go tlhotlhomisiwe gore a ga se ene o tsereng dithoto tsa mongwe-ka-ene.
9“Ka gale, fa go le kganetsanyo ka ga molato wa kgomo gongwe wa esele gongwe wa sefutshane gongwe wa kobo gongwe wa se sengwe se se timetseng, fa yo o latlhegetsweng a re: ‘Ke sa me!’ A kgang ya ba babedi bao e tle fa pele ga baatlhodi. Mme yo baatlhodi ba mmonang molato, a a lefe mongwe-ka-ene gabedi.
10“Fa monna a neela mongwe-ka-ene esele gongwe kgomo gongwe sefutshane gongwe seruiwa se sengwe gore se nne lefisa, mme se swa gongwe se robega gongwe se thopiwa, go sa bone ope: 11Foo a go ikana ka Morena go fedise kgang ya ba babedi bao ya go re, a ga se ene yo o jeleng seruiwa sa mongwe-ka-ene; a mong wa sona a dumele gona, mme yole a se ka a lefa. 12Mme fa se utswilwe tota mo go ene, a a lefe mong wa sona. 13Fa se gagotswe tota ke sebata, a a se tlise se itshupe jalo; ga a na go lefa se se gagotsweng.
14“Fa motho a adima sengwe mo go mongwe-ka-ene, mme se robega gongwe se swa, mong wa sona a se yo, foo moadimi o tshwanetse go se lefa. 15Fa mong wa sona a ne a le fa go sona a se ka a lefa. Fa se adimilwe ka madi, tuelo ya kadimo ke yona tefa.
16“Fa monna a raela lekgarebe le le iseng le beelelwe, a robala nalo, a a le ntshetse bogadi jo bo tletseng, e nne mosadi wa gagwe.
17Mme fa rraalo a ka gana go le mo naya, a a lefe madi a a kana ka bogadi jwa lekgarebe.
18“Mosadi wa moloi o se ka wa mo lesa a phela.
Doit. 18:10
1 Sam. 28:9
19“Mongwe le mongwe yo o robalang le seruiwa o tshwanetse go bolawa.
Doit. 27:21
20“Yo o tlhabelang medimo e sele, e seng Morena a le esi fela, a a bolawe, o hutsitswe ke Modimo.
17:2-7
21“Lo se ka lwa gatelela moeng le e seng go mo pitlaganya; gonne lo ne lo le baeng kwa lefatsheng la Egepeto.
Lef. 19:33,34
Doit. 10:18,19
24:17,18
27:19
22Lo se ka lwa bogisa motlholagadi ope le e seng lesiela lepe.
23Gonne fa lo ka ba bogisa, mme ba goela go nna, ruri, ke tla utlwa selelo sa bone. 24Le gona ke tla tuka bogale, ke lo bolaisa tšhaka gore basadi ba lona ba nne batlholagadi, le bana ba lona ba nne masiela.
25“Fa o adima mongwe-ka-wena yo o humanegileng wa morafe wa me madi, o se ka wa a tsadisa. Se batleng koketso mo go ene.
Doit. 23:20
24:10
26Fa o tsaya kobo ya mongwe-ka-wena go emela molato, o e mmusetse letsatsi le ise le phirime.
27Gonne ke yona fela e a e aparang, ke yona seaparo sa mmele wa gagwe. Fa e se yo, o ka robala ka eng? Go seng jalo, o tla goela go nna, mme ke tla mo utlwa, gonne ke bopelotlhomogi.
28“O se ka wa kgala Modimo; o se ka wa hutsa mmusi morafeng wa ga eno.
Moreri 10:20
Dit. 23:5
29“Se diege go ntsha kabelo ya thobo yotlhe le ya matute a segatelo sa gago; o nkabele morwao wa ntlha.
Ekes. 13:2,13
30Dira fela jalo le ka maitibolo a dikgomo tsa gago le a dinku tsa gago. A di nne le bommaatso malatsi a supa; mme e re ka letsatsi la borobedi ò di ntsisetse.
31“Lo nne batho ba me ba ba boitshepo. Lo se ka lwa ja nama ya se se gagotsweng mo nageng; lo e latlhele dintšwa.


c: text/html

text:
SETLHOGO SA KA FA NTLE
Tsholofelo Ka ba Ba se Nang Magae le Bahumanegi
Joe e ne e le lesole ka lobaka lo loleele kwa United States. Mathata a gagwe le a lelapa a dirile gore a tlhoke legae ka dingwaga di ka nna 18. Ngwaga mongwe o ne a simolola go etela laeborari ya setšhaba ya mo lefelong la bone e bile o ne a tle a tlotle le mosadi mongwe yo o berekang koo. Metlotlo eo e ne ya fetola botshelo jwa gagwe.
Lekawana lengwe la kwa Argentina e bong Martín, le ne le batla go itse Modimo. Le ne le se na tsholofelo mo botshelong. Fa le ntse le batla go itse gore le tshelela eng, le ne la tswa mo lelapeng la ya go nna kwa lotshitshing. Mme ga le a ka la bona karabo, go na le moo le ne la tshwenyega thata mo maikutlong. Le ne la kopa Modimo jaana le lela: “Fa e le gore o teng, tsweetswee dira gore ke go itse.” Diphelelo e nnile dife? Mma re bone.
GO NA le mabaka a a farologaneng a a dirang gore batho ba tlhoke magae. Fela jaaka Joe, bangwe ba tlhoka magae ka ntlha ya mathata a ba lebanang le one. Ba bangwe bone jaaka Martín, ba bona go le molemo go kgaotsa go tshela ka tsela e ba tlwaetseng go tshela ka yone e ba e tsayang e se na mosola. Mme ba bangwe ba tlhoka magae ka ntlha ya khumanego, masetlapelo a tlholego, dikgoka mo lelapeng, go dirisa bojalwa kgotsa diokobatsi ka tsela e e feteletseng, bolwetse jwa tlhaloganyo, go sa nne le madi a a lekaneng a go reka ntlo kgotsa go tlhoka tiro.
Le fa go ne go akanngwa gore dinaga tse di tlhabologang, tse di amilweng ke ntwa kgotsa mathata a ikonomi ke tsone tse di nang le bothata jwa go tlhoka magae, porofesa wa thutotlhaloganyo e bong Paul Toro a re “ke bothata jo bo masisi mo dinageng tse dintsi tse di tlhabologileng.” * Bothata jono bo ka tswa bo gakadiwa ke gore mekgatlho ya puso e thusa malapa a a amogelang lotseno lo lo rileng le fa lo le kwa tlase le ke gore batho ba amogela madi a a sa lekaneng.
Batho ba le bantsi ba tshwenyegile ka isagwe. Le fa go ntse jalo, go akanya ka se Baebele e se buang ka isagwe—e leng se re tla tlotlang ka sone—go ne gathusa bangwe gore ba fokotse go tlhobaela. Gape Baebele e ka re thusa gone jaanong ka go re naya melaometheo e e molemo e re ka tshelang ka yone—melaometheo e e ka tokafatsang maemo a rona a itsholelo le tsela e re lebang dilo ka yone fela jaaka Joe le Martín ba lemogile.
BAEBELE E FETOTSE BOTSHELO JWA GAGWE
Cindi yo gantsi a neng a mmona kwa laeboraring e a neng a bereka kwa go yone a re: “Joe o ne a lebega a le botlhale, a le maitseo e bile a ikokobeditse.” E re ka Cindi e le Mosupi wa ga Jehofa o ne a mo naya dimakasine tsa Tora ya Tebelo le Tsogang! a bo a mo laletsa kwa pokanong nngwe ya Basupi ba ga Jehofa. Fa a le koo o ne a tshwarwa ka tlotlo le ka bopelontle, ka jalo a simolola go ya ka metlha. Gape o ne a dumela fa monna mongwe mo phuthegong a kopa go ithuta Baebele le ene.
Joe o ne a gomodiwa ke se a neng a se ithuta mo Baebeleng a bo a simolola go se dirisa le fa seo se ne se tlhoka gore a dire diphetogo tse dikgolo. Ka sekai, o ne a ithuta gore botshelo ke mpho e e tlhwatlhwakgolo e Modimo a re neileng yone e e tshwanetseng go tlotliwa le gore go goga motsoko go leswafatsa mmele. (Pesalema 36:9) Ka jalo, o ne a tlogela motsoko gore a tshele go dumalana le molaomotheo o o mo go 2 Bakorintha 7:1 o o reng: “A re intlafatseng leswe lengwe le lengwe la nama.” Ke boammaaruri gore, tshwetso e Joe a e dirileng e ne ya tokafatsa botsogo jwa gagwe ya bo ya mmolokela madi.
E re ka Joe a ile a akanya thata ka kgakololo ya Baebele ya gore re tshwanetse go dira sotlhe se re ka se kgonang go itlamela ka dilo tse re di tlhokang, o ne a simolola go batla tiro. * (1 Bathesalonika 4:11, 12) Moreri 2:24 ya re: “Ka ga motho ga go na sepe se se botoka fa e se gore a je mme eleruri a nwe le go dira gore moya wa gagwe o bone molemo ka ntlha ya tiro ya gagwe ya bonatla.” Fa re dira tiro ya rona ka boikanyegi re a itumela, re a itlotla e bile re kgona go abela ba ba tlhokang.—Baefeso 4:28.
Cindi a re fa go lemotshega gore Joe o a ikanyega, “bangwe mo phuthegong ba ne ba mo thusa go ikwadisetsa ntlo le go bona dilo dingwe tse a di tlhokang.” Joe o ne a tswelela a dira diphetogo mme fa nako e tsamaya a kolobediwa go nna Mosupi wa ga Jehofa. Gone jaanong o kgona go bua ka se se mo diragaletseng fa a kgothatsa ba bangwe go batla botlhale jwa Modimo jo bo mo Baebeleng.—Diane 3:13, 14.
O BONE SE A SE TSHELELANG
Martín o ne a simolola go batla go itse gore o tshelela eng fa a le dingwaga di le 20. A re: “Ke ne ka batla karabo mo bodumeding le mo filosofing ka bo ka simolola go dirisa diokobatsi ka tsholofelo ya gore maemo a tla nna botoka mme ka itaya sefololetse.” O ne a nna ka nakwana kwa California, mo U.S.A., go tswa foo a ya kwa Hawaii. A re: “Ke ne ke ithaya ke re ke mo paradaiseng. Mme lefelo leo le lentle ga le a ka dira gore ke ikutlwe botoka. Ke ne ke tshwenyegile thata mo maikutlong ka bo ka leka go ipolaya.” Ke ka yone nako eo a neng a lela thata a kopa Modimo jaana, “Fa e le gore o teng, tsweetswee dira gore ke go itse.”
Martín o ne a gakologelwa gore o bone letshwao le le reng “Holo ya Bogosi ya Basupi ba ga Jehofa.” O ne a swetsa ka gore a ye kwa pokanong nngwe ya bone. A re: “Ke ne ka ya ka moriri le ditedu tse ditelele le diaparo tse ke neng ke na le dikgwedi ke di apere. Le fa go ntse jalo, ke ne ka amogelwa ka lorato.” Martín o ne a dumela go ithuta Baebele e bile o ne a tswa kwa lotshitshing a ya kwa toropong ka metlha go ya go ithuta Baebele.
Kgabagare Martín o ne a bona dikarabo tse di kgotsofatsang tsa dipotso tsa gagwe. Seno se ne sa dira gore a se ka a tshwenyega thata mo maikutlong mme a bone boitumelo jo Jesu a neng a bua ka jone fa a re: “Go itumela ba ba tshwenyegang ka se ba se tlhokang semoyeng.”—Mathaio 5:3.
“Batho ba ne ba gakgamadiwa ke diphetogo tse ke neng ke di dira”
Go ise go ye kae, go ne ga bonala gore Martín o ne a fetola tsela e a lebang dilo ka yone fa a simolola go dirisa melaometheo ya Baebele e e thusitseng Joe, yo o umakilweng pelenyana. Martín o ne a tokafatsa tsela e a lebegang ka yone e bile Basupi ba ne ba mo thusa go bona tiro le lefelo la bonno. O ne a re: “Batho ba ne ba nkitse ke le monna yo o se nang legae yo o nnang kwa toropong, mme jaanong ba ne ba gakgamadiwa ke diphetogo tse ke neng ke di dira.”
Moragonyana, Martín o ne a boela kwa Argentina a bo a kolobediwa gone go nna Mosupi wa ga Jehofa. Jaanong o itumelela go thusa ba bangwe ba ba batlang go bona dikarabo tsa dipotso tse di botlhokwa ka botshelo.
FA GO TLHOKA MAGAE LE KHUMANEGO GO SA TLHOLE GO LE TENG
Motlhanka wa bogologolo wa Modimo e bong Jeremia o ne a tshela ka nako ya mathata. Mmaba yo o setlhogo o ile a thopa naga ya bone mme a isa bontsi jwa batho ba gagabo botshwarwa le go ba dira makgoba. (Dikhutsafalo 1:3) Le fa Jeremia a ile a falola o ne a latlhegelwa ke sengwe le sengwe. O ne a rapela jaana a hutsafetse: “Gakologelwa pogisego ya me le go tlhoka ga me legae.”—Dikhutsafalo 3:19.
Jeremia 1:8) Gape o ne a itse Dikwalo tse di neng di bua ka nako e khumanego le go boga di tla bong di fedile di bo di emisediwa ke kagiso le polokesego tsa mmatota.—Pesalema 37:10, 11.Le fa Jeremia a ne a boga jalo, ga a ka a kgobega marapo. Ka ntlha yang? O ne a itse gore Jehofa ga a kitla a mo tlogela. (
Diphetogo tseo di tla tlisiwa ke puso e e itekanetseng e e bidiwang Bogosi Jwa Modimo, e seng batho. (Daniele 7:13, 14) Kgosi ya Bogosi joo ke Jesu Keresete yo o neng a utlwela batho ba ba humanegileng botlhoko fa a ne a le mo lefatsheng. (Luke 7:22; 14:13) Fa a busa, “mosiami o tla tlhoga, le letlotlo la kagiso . . . O tla golola mohumanegi yo o goang a kopa thuso, le yo o bogisiwang le ope fela yo o se nang mothusi. O tla golola moya wa bone mo kgatelelong le mo tshiamololong.”—Pesalema 72:7, 12, 14.
Jesu o ne a ruta thata ka Bogosi Jwa Modimo. (Luke 4:43) Gape o ne a ruta batho go rapela jaana: “A bogosi jwa gago bo tle. A thato ya gago e diragale le mo lefatsheng, jaaka kwa legodimong.” (Mathaio 6:9, 10) Botshelo bo tla bo bo ntse jang fa Bogosi Jwa Modimo bo busa? Baebele e re bolelela dilo tse di kgatlhang tse di tla diregang. Ka sekai, e bua jaana ka batho ba ba tla busiwang ke Bogosi Jwa Modimo:
-
“Ba tla aga matlo ba nne mo go one; ruri ba tla jala masimo a mofine ba je maungo a one. Ga ba kitla ba aga mme go nne o sele; ga ba kitla ba jala mme go je o sele. . . . Batho ba me ba ba tlhophilweng ba tla dirisa tiro ya diatla tsa bone ka botlalo.”—Isaia 65:21, 22.
-
“Ba tla nna, mongwe le mongwe kafa tlase ga mofine wa gagwe le kafa tlase ga setlhare sa gagwe sa mofeige, mme go tla bo go se na ope yo o ba boifisang; gonne molomo wa ga Jehofa wa masomosomo o go buile.”—Mika 4:4.
Go nna le tsholofelo eo go ka re nonotsha fa re lebana le diteko. Gape melaometheo ya Baebele e ka re thusa go tshela botshelo jo bo botoka le jo bo kgotsofatsang gone jaanong fela jaaka Joe, Martín le batho ba bangwe ba bantsi ba lemogile. Ka jalo, Mmopi wa rona e bong Jehofa Modimo o re tlhomamisetsa jaana: “Yo o ntheetsang, o tla nna ka polokesego mme ga a na go tshwenngwa ke go boifa masetlapelo.” (Diane 1:33) E kete seo se ka go diragalela!
^ ser. 6 Dikgotlhang, dintwa le go bogisiwa, go dirile gore batho ba le dimilione ba tswe mo magaeng a bone mme ba nne bafaladi mo dinageng tse dingwe kgotsa mo dinageng tsa bone. Go ne ga tlotliwa ka bothata jono mo makasineng wa Tsogang! wa February 8, 2002.
^ ser. 11 Batho bangwe ga ba kgone go bereka ka gonne ba golafetse, ba lwala kgotsa ba godile thata. Mme Modimo o kgala ope fela yo o ‘sa batleng go dira.’—2 Bathesalonika 3:10.

robotstxt: allowed

filter: keep


text:
Topseller
Jobe CHASER 3 SPINERA Lets Go Jobe CHASER 3 JOBE DROPLET JOBE AirStream SPINERA Lets Go SPINERA Lounger Jobe Lunar 3P Jobe SCOUT 3 Jobe CHASER 4 Jobe Ridge 3 SPINERA ROCKET SPINERA Lets Go Zenith X-Flight Jobe CHASER 3 SPINERA Lets Go Jobe DROPLET Jobe Rodeo 3 SPINERA Lets Go YAMAHA SPINERA ROCKET SPINERA Chill SPINERA Wing 3P Jobe CHASER 3 SPINERA Lets Go Jobe CHASER 3 Jobe CHASER 2 Jobe Tube Spinera Lets Go SPINERA Lets Go COASTO BOXER 3 YAMAHA JOBE AirStream SPINERA Lounger Jobe CHASER 3 Jobe Sea-Esta 3 SPINERA Lets Go SPINERA ROCKET COASTO BEAGLE 3 SPINERA Flight Jobe Tube Spinera Flight COASTO LUNA 3 SPINERA Lounger JOBE PROTON
Zuletzt angesehen


text: 15 Go tswa foo, Samuele o ne a raya Saulo a re: “Jehofa o ne a nthoma gore ke go tlotse gore o nne kgosi ya batho ba gagwe ba Iseraele;+ jaanong reetsa se Jehofa a tla se buang.+2 Seno ke se Jehofa wa masomosomo a se buang: ‘Ke tla ipusolosetsa mo Baamalekeng ka se ba se dirileng Baiseraele fa ba ne ba tswa kwa Egepeto.+3 Jaanong tsamaya mme o kgemethe Baamaleke,+ o ba bolaye+ le sotlhe se ba nang le sone. Ga o a tshwanela go tlogela ope wa bone a tshela;* o bolaye+ monna mmogo le mosadi, ngwana mmogo le losea, poo mmogo le nku, kamela mmogo le tonki.’ ”+4 Saulo o ne a bitsa batho a bo a ba bala kwa Telaime: E ne e le masole a a tsamayang ka dinao a le 200 000 le banna ba Juda ba le 10 000.+5 Saulo o ne a tsamaya a ya go fitlha kwa motseng wa Baamaleke mme o ne a tlhoma balaledi fa mokgatšheng.*6 Go tswa foo, Saulo o ne a raya Bakene+ a re: “Tsamayang, tswang mo Baamalekeng, gore ke se ka ka lo nyeletsa le bone.+ Gonne lo ne lwa bontsha batho botlhe ba Iseraele lorato lo lo sa kgaotseng+ ka nako ya fa ba ne ba tswa kwa Egepeto.” Ka jalo, Bakene ba ne ba tswa mo Baamalekeng.7 Morago ga moo, Saulo o ne a kgemetha Baamaleke+ go simologa kwa Hafila+ go ya go fitlha kwa Shure,+ e e gaufi le Egepeto.8 O ne a tshwara Agage+ kgosi ya Baamaleke a tshela, mme gone batho ba bangwe botlhe o ne a ba bolaya ka tšhaka.+9 Le fa go ntse jalo, Saulo le batho ba ne ba se ka ba bolaya* Agage le tse di di gaisang tsotlhe tsa letsomane, motlhape, diphologolo tse di nonneng, diphelefu le sotlhe se se neng se le molemo.+ Ba ne ba sa batle go di fedisa. Mme dithoto tsotlhe tse di neng di se na mosola e bile di sa batliwe, tsone ba ne ba di senya.10 Foo Jehofa o ne a raya Samuele a re:11 “Ke ikwatlhaela* go bo ke dirile Saulo kgosi, ka gonne o fapogile mo go ntshaleng morago e bile ga a diragatsa mafoko a me.”+ Samuele o ne a utlwa botlhoko thata, mme o ne a rapela Jehofa bosigo jotlhe.+12 E rile Samuele a tsoga phakela thata mo mosong gore a ye go kgatlhantsha Saulo, Samuele o ne a bolelelwa jaana: “Saulo o ne a ile kwa Karemele,+ mme fa a le koo o ne a itlhomela sefikantswe.+ Go tswa foo, o ne a boa mme a ya kwa Gilegala.”13 Fa la bofelo Samuele a tla kwa go ene, Saulo o ne a mo raya a re: “E kete Jehofa a ka go segofatsa. Ke diragaditse lefoko la ga Jehofa.”14 Le fa go ntse jalo, Samuele o ne a re: “Jaanong modumo ono wa letsomane le wa dikgomo o ke o utlwang ke wa eng?”+15 Fa a rialo, Saulo o ne a re: “Di tserwe kwa Baamalekeng, ka gonne batho ba ne ba se ka ba bolaya* tse di di gaisang tsotlhe tsa letsomane le tsa motlhape gore Jehofa, Modimo wa gago a ntshediwe setlhabelo ka tsone; mme gone, se se neng se setse re ne ra se senya.”16 Foo Samuele o ne a raya Saulo a re: “Iketle! Mma ke go bolelele se Jehofa a se mpoleletseng maabane bosigo.”+ Ka jalo, o ne a mo raya a re: “Bua!”17 Samuele o ne a tswelela a re: “A o ne o sa itseye o se motho wa sepe+ fa o ne o dirwa tlhogo ya ditso tsa Iseraele le fa Jehofa a ne a go tlotsa gore o nne kgosi mo Iseraele?+18 Moragonyana Jehofa o ne a go roma mme a re, ‘Tsamaya, mme o ye go bolaya Baamaleke ba e leng baleofi.+ O tlhabane le bone go fitlha o ba fedisa.’+19 Ka jalo, ke ka ntlha yang fa o ile wa se ka wa ikobela lentswe la ga Jehofa? Go na le moo, o ne wa itlhaganelela go gapa dilo ka bogagaru+ mme wa dira se se bosula mo matlhong a ga Jehofa!”20 Le fa go ntse jalo, Saulo o ne a raya Samuele a re: “Mme ke ikobetse lentswe la ga Jehofa! Ke ne ka ya kwa Jehofa a neng a nthomile gone mme ke tlile le Agage kgosi ya Amaleke e bile ke bolaile Baamaleke.+21 Mme batho ba ne ba tsaya dinku le dikgomo mo dilong tse di gapilweng, e leng tse di di gaisang tsotlhe mo go se se neng se tshwanetse go senngwa, gore go ntshediwe Jehofa, Modimo wa gago setlhabelo kwa Gilegala.”+22 Foo Samuele o ne a re: “Ke eng se se itumedisang Jehofa thata? A ke go ntsha ditlhabelo tse di fisiwang+ kgotsa go ikobela lentswe la ga Jehofa? Go ikoba go botoka go na le setlhabelo+ le go reetsa go botoka go na le mafura+ a diphelefu;23 ka gonne botlhanogi+ bo tshwana fela le boleo jwa go dira boitseanape,+ mme ditiro tsa boikgodiso di tshwana fela le go dirisa maatla a boselamose le go obamela medingwana.* E re ka o ganne lefoko la ga Jehofa,+ le ene ga a batle gore o tswelele o le kgosi.”+24 Foo Saulo o ne a raya Samuele a re: “Ke leofile ka gonne ke tlodile taelo ya ga Jehofa le mafoko a gago, ka gonne ke ne ke boifa batho mme ka reetsa se ba neng ba se bua.25 Tsweetswee, jaanong intshwarele boleo jwa me mme o boe le nna gore ke tle ke ikobe fa pele ga ga Jehofa.”+26 Le fa go ntse jalo, Samuele o ne a raya Saulo a re: “Ga nkitla ke boa le wena, ka gonne o ganne lefoko la ga Jehofa, mme Jehofa o go latlhile gore o se ka wa tswelela o le kgosi ya Iseraele.”+27 E rile Samuele a retologa gore a tsamaye, Saulo o ne a tshwara momeno wa seaparo sa gagwe se se se nang mabogo, mme se ne sa gagoga.28 Foo Samuele o ne a mo raya a re: “Jehofa o gagotse bogosi jwa Iseraele mo go wena gompieno, mme o tla bo naya mongwe wa batho ba gaeno yo o botoka mo go wena.+29 Mo godimo ga moo, Motlotlegi wa Iseraele+ ga a kitla a itshupa a le maaka+ e bile ga a kitla a fetola mogopolo wa gagwe,* ka gonne Modimo ga se motho gore a ka fetola mogopolo wa gagwe.”*+30 Fa a rialo, Saulo o ne a re: “Ke leofile. Le fa go ntse jalo, tsweetswee, ntlotle fa pele ga bagolwane ba batho ba gaetsho le fa pele ga Iseraele. Boa le nna, mme ke tla ikoba fa pele ga ga Jehofa, Modimo wa gago.”+31 Ka jalo, Samuele o ne a boa a tla a setse Saulo morago, mme Saulo o ne a ikoba fa pele ga ga Jehofa.32 Mme Samuele o ne a re: “Tlisang Agage kgosi ya Amaleke mo go nna.” Foo Agage o ne a ya kwa go ene a okaoka,* ka gonne Agage o ne a ntse a ipolelela jaana: “Ruri matshosetsi* a loso a fetile.”33 Le fa go ntse jalo, Samuele o ne a re: “Fela jaaka tšhaka ya gago e amogile basadi bana, mmago le ene e tla nna yo o amogilweng thata mo basading.” Fa Samuele a sena go rialo, o ne a remaganya Agage fa pele ga ga Jehofa kwa Gilegala.+34 Jaanong Samuele o ne a ya kwa Rama, mme Saulo a tlhatlogela kwa ntlong ya gagwe kwa Gibea wa ga Saulo.35 Samuele ga a ka a tlhola a bona Saulo gape go fitlha ka letsatsi la loso lwa gagwe, ka gonne Samuele o ne a hutsafaletse Saulo.+ Mme Jehofa o ne a ikwatlhaela go bo a ne a dirile Saulo kgosi ya Iseraele.+


text:
Dear Khumbulekhaya
Leina laka ke Nfana Mokakale ke dula mo Zonkizizwe Ext 2 7009 Sunrise View. Ke kopa thuso ya ho batlelwa ntate waka leina la gagwe ke Daniel Mathebula. Leina la mme ke Levien Mokakale. Ntate o tsamaile ka 1978 ke fetsa go tsalwa. Mme waka one a bereka mo dikichining mo Kibler Park BergenHest mo Alberton, ke mo Mme waka a kopaneng le ntante waka teng. Ntate waka one a bereka contraka tsa ditsela, Labuara Construction. Ntate kwa gae ke kwa Bushbuck Ridge. Ga itsi gore o dula mo kae mo Bushbuck Ridge. Mme waka kwa gae ke kwa Taung, North West. Ke batla ntate waka kagobane ke batla lesiko laka le seboko saka. Ke a tlhobeha mo bophelong ka lebaka la ntante waka. Ntante one a bereka le shilwane
Looking for daniel mathebula
Dear Khumbulekhaya
Leave a Reply
You must be logged in to post a comment.


text:
Fa o Wetswe ke Masetlapelo
FA E le gore o kile wa nna mo seemong se se tshwanang le sa ga Andrew le David, gongwe o tla tlhaloganya gore ke eng fa batho ba ba diragaletsweng ke dilo tseno ba nna ba tshogile thata, ba sa batle go amogela se se diragetseng, ba tlhakane tlhogo, ba tlhobaela thata e bile ba lora dilo tse di botlhoko. Bontsi jwa bone ba felelwa ke maatla mo ba ipotsang gore ba sa ntse ba tshelelang.
Go botlhoko go senyegelwa ke dilo tse o di bereketseng ka thata. O ka nna wa feleletsa o ikutlwa e kete botlhoko jwa teng o ka se kgone go bo emela kgotsa gore go botoka gore o swe. Mme Baebele yone ya re o ka kgona go itshoka e bile ya re dilo di tla siama mo nakong e e tlang.
BAEBELE E KA GO THUSA GORE O SE KA WA ITLHOBOGA
Moreri 7:8 ya re: “Bokhutlo jwa kgang bo botoka . . .go na le tshimologo ya yone.” Kwa tshimologong go ka nna ga lebega e kete dilo ga di kitla di siama. Mme fa o sa fele pelo, o tla kgona go simolola botshelo sesha mme dilo di tla tokafala fa nako e ntse e ya.
Baebele ya re go tla tla nako e go se kitlang “go tlhola go utlwiwa modumo wa go lela . . . le modumo wa go goa ka khutsafalo.” (Isaia 65:19) Seno se tla direga fa Bogosi Jwa Modimo bo busa e bile lefatshe lotlhe e le paradaise. (Pesalema 37:11, 29) Ka nako eo ga go kitla go tlhola go nna le dilo tse di jaaka merwalela le ditsuatsue. Batho ga ba kitla ba gopola dilo tse di ba utlwisitseng botlhoko ka gonne Modimo Mothatayotlhe o solofetsa gore, “dilo tsa pele ga di kitla di gakologelwa, le fa e le go tsoga mo pelong.”—Isaia 65:17.
Modimo a re ka nako ya fa a busa, go tlile go nna le kagiso mo lefatsheng. (Jeremia 29:11) A go itse gore maemo a tlile go nna botoka go ka go thusa gore o se ka wa itlhoboga fa dilo di sa tsamaye sentle? Sally yo go builweng ka ene mo setlhogong se se fetileng a re, “Go nna re akantse ka dilo tse Bogosi Jwa Modimo bo tla re direlang tsone, go tla re thusa gore re tlogele go akanya ka dilo tse di botlhoko tse di kileng tsa re diragalela e bile go tla re thusa gore re kgone go itshoka.”
Re go kgothaletsa gore o ithute Baebele mme o utlwe gore Bogosi Jwa Modimo bo tla re direlang mo nakong e e tlang. Fa o ka dira jalo, o tla lemoga gore le fa o diragaletswe ke dilo tse di botlhoko, ga go reye gore go ile fela jalo ka botshelo jwa gago, ka gonne dilo di tlile go siama. Mme fa re sa ntse re letile nako eo, a re bone gore Baebele e ka re thusa jang gone jaanong gore re se ka ra itlhoboga.


text:
อ่านการ์ตูน Ningen Fushin No Boukenshatachi Ga Sekai O Sukuu Youdesu แปลไทย
อ่าน Ningen Fushin no Boukenshatachi ga Sekai o Sukuu Youdesu, อ่านการ์ตูน Ningen Fushin no Boukenshatachi ga Sekai o Sukuu Youdesu, อ่านการ์ตูนออนไลน์ Ningen Fushin no Boukenshatachi ga Sekai o Sukuu Youdesu, มังงะ Ningen Fushin no Boukenshatachi ga Sekai o Sukuu Youdesu, Ningen Fushin no Boukenshatachi ga Sekai o Sukuu Youdesu TH อัพเดทล่าสุด, Ningen Fushin no Boukenshatachi ga Sekai o Sukuu Youdesu manga, Ningen Fushin no Boukenshatachi ga Sekai o Sukuu Youdesu แปลไทย, Ningen Fushin no Boukenshatachi ga Sekai o Sukuu Youdesu ตอนที่ 1 ตอนที่ 2 ตอนที่ 3, Ningen Fushin no Boukenshatachi ga Sekai o Sukuu Youdesu ch. 1 ch. 2 ch. 3 4 5 6 7 8 9 10 11 12 13 14 15 16, Ningen Fushin no Boukenshatachi ga Sekai o Sukuu Youdesu
ลำดับตอน ทั้งหมด
Ningen Fushin no Boukenshatachi ga Sekai o Sukuu Youdesu ตอนที่ 14
1 __year
Ningen Fushin no Boukenshatachi ga Sekai o Sukuu Youdesu ตอนที่ 13
1 __year
Ningen Fushin no Boukenshatachi ga Sekai o Sukuu Youdesu ตอนที่ 12
1 __year
Ningen Fushin no Boukenshatachi ga Sekai o Sukuu Youdesu ตอนที่ 11
1 __year
Ningen Fushin no Boukenshatachi ga Sekai o Sukuu Youdesu ตอนที่ 10
1 __year
Ningen Fushin no Boukenshatachi ga Sekai o Sukuu Youdesu ตอนที่ 9
1 __year


text: 20 Fa tlhakatlhakano eo e sena go kokobela, Paulo o ne a laela gore barutwa ba ye go bidiwa, mme fa a sena go ba kgothatsa le go ba sadisa sentle, o ne a simolola loeto lwa gagwe lwa go ya kwa Makedonia.2 Fa a sena go tsamaya mo dikgaolong tseo le go kgothatsa badumedi ba ba koo fela thata, o ne a goroga kwa Gerika.3 O ne a fetsa dikgwedi di le tharo koo, mme fa a ne a tloga a ya kwa Siria ka sekepe, Bajuda ba ne ba mo logela leano,+ mme o ne a dira tshwetso ya gore a boe a fete ka Makedonia.4 O ne a tsamaya le Sopatere morwa Piro wa kwa Berea, Arisetareko+ le Sekundo wa kwa Thesalonika, Gaio wa kwa Derebe le Timotheo,+ mme ba ba tswang kwa porofenseng* ya Asia e ne e le Tikiko+ le Terofimo.+5 Banna bano ba ne ba tsamaela kwa pele mme ba re emela kwa Teroase;6 mme rona re ne ra tswa mo Filipi ka sekepe morago ga malatsi a Senkgwe Se se Se Nang Sebediso,+ re ne ra goroga kwa go bone kwa Teroase mo malatsing a le matlhano, mme re ne ra nna malatsi a le supa koo.7 Mo letsatsing la ntlha la beke, fa re ne re phuthegile mmogo go tla go ja dijo, Paulo o ne a simolola go bua le bone ka gonne o ne a tlile go tsamaya letsatsi le le latelang; mme o ne a bua lobaka lo loleele go fitlha bosigogare.8 Ka jalo, go ne go na le dipone di le dintsi thata mo phaposing e e kwa godimo e re neng re phuthegetse mo go yone.9 Lekawana lengwe le le bidiwang Yutiko le ne le ntse fa fensetereng, mme le ne la tshwarwa ke boroko jo bogolo fa Paulo a ntse a bua, mme e re ka le ne le gateletswe ke boroko, le ne la wela kwa tlase go tswa kwa letlhatlaganyaneng la boraro mme la fitlhelwa le sule.10 Le fa go ntse jalo Paulo o ne a fologela kwa tlase, a itatlhela mo go ene, a mo tlamparela+ a bo a re: “Tlogelang go tsosa modumo, ka gonne o a tshela.”+11 Go tswa foo, o ne a boela kwa godimo a bo a tsaya dijo* a ja. O ne a tswelela a bua ka lobaka lo loleele thata go fitlha letsatsi le tlhaba, go tswa foo a bo a tsamaya.12 Ka jalo, ba ne ba tsaya mosimane yoo mme ba gomotsega fela thata ka gonne jaanong o ne a tshela.13 Jaanong re ne ra tsamaela kwa sekepeng mme ra tsamaya ka sone kwa Asoso, kwa re neng re ikaeletse go pega Paulo gone, ka gonne o ne a laetse jalo, e re ka ene a ne a ikaeletse go tsamaya ka dinao.14 Ka jalo, e rile a kopana le rona kwa Asoso, re ne ra mo pega mme ra ya kwa Mitilene.15 Letsatsi le le latelang re ne ra tswa koo ka sekepe mme ra goroga gaufi le Kiose, mme letsatsi morago ga moo, re ne ra fitlha kwa Samosa, mme mo letsatsing le le latelang, re ne ra goroga kwa Mileto.16 Paulo o ne a dirile tshwetso ya gore a fete kwa Efeso+ ka sekepe gore a se ka a diega mo porofenseng ya Asia, ka gonne o ne a itlhaganeletse gore fa a ka kgona a goroge kwa Jerusalema+ ka letsatsi la Moletlo wa Pentekosete.17 Le fa go ntse jalo, o ne a romela molaetsa a le kwa Mileto gore go bidiwe bagolwane ba phuthego ba kwa Efeso.18 Fa ba goroga kwa go ene, o ne a ba raya a re: “Lo itse sentle gore ke ile ka itshwara jang fa ke ne ke na le lona go tloga ka letsatsi la ntlha fa ke ne ke goroga mo porofenseng ya Asia,+19 ke ne ke direla Morena ka boikokobetso jotlhe,*+ ke lela e bile gape ke ne ke boga fa Bajuda ba ne ba batla go mpolaya,20 gape lo a itse gore ga ke a ka ka didimala fela mme ke ne ka lo bolelela dilo tse di ka lo tswelang mosola* e bile ga ke a ka ka tlogela go lo ruta phatlalatsa+ le ka ntlo le ntlo.+21 Mme ke ne ka tlhalosetsa Bajuda le Bagerika ka botlalo gore ba tshwanetse go ikwatlhaya+ mme ba boele mo Modimong, le go dumela mo Moreneng wa rona Jesu.+22 Mme jaanong e re ka ke tlhotlhelediwa ke* moya, ke ya kwa Jerusalema, le fa gone ke sa itse se se tla ntiragalelang teng,23 se ke se itseng fela ke gore mo metseng ka go latelana, moya o o boitshepo o ntse o nnaya bosupi jwa gore ke tlile go tsenngwa mo kgolegelong le go lebana le dipitlagano.+24 Le fa go ntse jalo, ga ke tseye botshelo* jwa me bo le botlhokwa thata mo go nna;* selo sa botlhokwa ke gore ke wetse tiro e ke neng ka e amogela+ mo go Morena Jesu, e leng tiro ya go rera ka botlalo dikgang tse di molemo tsa bopelonomi jo bogolo* jwa Modimo.25 “Mme jaanong ke a itse gore mo go lona ba ke neng ka lo rerela Bogosi, ga go na ope yo o tla tlholang a mpona gape.26 Ka jalo, ke batla gore lo tlhaloganye gore ga ke na molato wa madi a motho ope,+27 ka gonne ga ke a didimala fela mme ke ne ka lo bolelela boikaelelo jotlhe* jwa Modimo.+28 Ikeleng tlhoko lo bo lo tlhokomele letsomane lotlhe,+ ka gonne moya o o boitshepo o lo tlhomile gore lo nne balebedi+ ba lone, gore lo dise phuthego ya Modimo,+ e a neng a e reka ka madi a Morwawe.+29 Ke a itse gore fa ke sena go tsamaya, diphiri tse di gatelelang di tla tsena mo gare ga lona+ mme ga di kitla di tshwara letsomane ka bonolo,30 e bile go tla tswa banna mo gare ga lona mme ba tla bua dilo tse di sokameng gore ba gogele barutwa kwa go bone.+31 “Ka jalo nnang lo tsogile, mme lo gopole gore dingwaga di le tharo,+ bosigo le motshegare, ga ke a ka ka tlogela go tlhagisa mongwe le mongwe wa lona ke lela.32 Mme jaanong ke lo tlogela mo diatleng tsa Modimo e bile e kete lefoko la bopelonomi jwa gagwe jo bogolo le ka lo sireletsa, lefoko le le ka lo agang la bo la lo naya boswa jo bo tla newang botlhe ba ba boitshepo.+33 Ga ke a eletsa selefera kgotsa gauta kgotsa diaparo tsa ga ope.+34 Lona ka bolona lo a itse gore ke ne ke dira ka diatla tseno tsa me gore ke nne le dilo tse ke di tlhokang,+ le gore ba ba nang le nna ba nne le dilo tse ba di tlhokang.35 Ke lo bontshitse mo dilong tsotlhe gore fa lo dira ka natla jalo,+ lo tshwanetse go thusa ba ba bokoa e bile lo tshwanetse go nna lo gopotse mafoko a Morena Jesu, fa ene ka boene a ne a re: ‘Go aba go itumedisa thata+ go feta go amogela.’”36 E rile a sena go bua dilo tseno, o ne a khubama le bone botlhe a bo a rapela.37 Mme botlhe ba ne ba thubega ka selelo, ba ne ba tlamparela* Paulo ba bo ba mo suna,38 ka gonne ba ne ba utlwisitswe botlhoko thata ke mafoko a a neng a a buile a re ba ne ba se kitla ba tlhola ba mmona gape.+ Go tswa foo ba ne ba mmuledisa* go ya kwa sekepeng.


text:
11Lefoko la Morena le le tsileng kwa go Sefanya, morwa Khuši, morwa Ketalea, morwa Amaria, morwa Hesekia, mo malatsing a go Josia, morwa Amone, kgosi ya Juta, le re:
2“Ke tla tlosa ke fedisa dilo tsotlhe tse di mo lefatsheng,” go bua Morena. 3“Ke tla fedisa batho le dikgomo, ke fedisa dinonyane tsa loapi le ditlhapi tsa lewatle, le dikgopiso mmogo le baikepi; ke tla nyeletsa batho mo lefatsheng,” go bua Morena.
4“Ke tla otlolola letsogo go otla Juta le baagi botlhe ba Jerusalema; ke tla nyeletsa Baale gotlhegotlhe le leina la baperesiti ba medimo mmogo le baperesiti ba Modimo mo felong fano,
Hos. 10:5
5le ba ba obamelang lesomo la masedi a legodimo ba le mo godimo ga matlo, le baobamedi ba ba ikanang ka Morena, e bile ba ikana ka Milekome fela jalo;
49:1
6le ba ba ikepang mo Moreneng le ba ba sa batleng Morena le ba ba se nang sepe nae.”
7Didimalang fa pele ga Morena Modimo, gonne letsatsi la Morena le gaufi; Morena o baakantse setlhabelo, a itshepisa balalediwi ba gagwe.
8“Mme e tla re mo letsatsing la setlhabelo sa Morena ke betse dikgosana le bomorwa kgosi le botlhe ba ba apereng diaparo tsa mafatshe a sele. 9Le gona ka letsatsi leo ke tla betsa botlhe ba ba tlolang serepodi, ba ba tlatsang matlo a barena ba bone kgatelelo le tsietso.”
10Morena a re: “E tla re ka letsatsi leo go utlwale go goa go tswa kwa Kgorong-ya-Ditlhapi, le selelo se tswa kwa Motseng-o-mošwa, le loratla lo logolo lo tswa kwa mebotong. 11Goang, lona baagi ba kwa lehudung; gonne go fedisiwa morafe otlhe wa barekisi, go nyelediwa botlhe ba ba tshotseng madi.
12“E tla re ka sebaka seo ke fukutse Jerusalema ka dipone, ke betse banna ba ba senyegileng pelo jaaka bojalwa jo bo sa tlhotlhwang, ba ba buang mo dipelong tsa bone ba re: ‘Morena ga a nke a dira molemo le e seng bosula.’
13Khumo ya bone e tla thukhuthwa, matlo a bone a fetoga matlotla; ba tla aga matlo, mme ba sa nne mo go ona; ba tlhoma masimo a meweine, mme ba sa nwe weine ya ona.”
Doit. 28:39
14Letsatsi le legolo la Morena le gaufi; le gaufi, le atamela ka pele thata; utlwa, ke letsatsi la Morena! Mogale ke yole, o goa ka bogalaka!
15Letsatsi leo ke letsatsi la kgalefo; ke letsatsi la tlalelo le pitlagano; ke letsatsi la tobekanyo le thubakanyo; ke letsatsi la lefifi le bontsho; ke letsatsi la maru le mouwane;
16ke letsatsi la modumo wa lonaka le mokgosi wa ntwa kgatlhanong le metse e e femetsweng le dirala tsa batlhodi tse di mo godimo ga dipota.
17“Ke tla tsenya batho mo tlalelong gore ba tsamae jaaka difofu, gonne ba leofetse Morena. Madi a bone a tla tshololwa jaaka lerole, le nama ya bone jaaka mantle.”
18Lefa e le selefera ya bone kgotsa gouta ya bone le tsona ga di nke di kgona go ba pholosa ka letsatsi la bogale jwa Morena, mme lefatshe lotlhe le tla jewa ke molelo wa lefufa la Gagwe, ruri O tla nyeletsa baagi ba lefatshe ka bonako.
Luka 21:25-27


text: 15 “Ke nna setlhare sa boammaaruri sa morara,* mme Rre ke modiri wa mo tshimong.2 O kgaola kala nngwe le nngwe e e mo go nna e e sa ungweng, mme o phepafatsa nngwe le nngwe e e ungwang, gore e tle e ungwe maungo a a oketsegileng.+3 Lo setse lo le phepa ka ntlha ya lefoko le ke le buileng le lona.+4 Tswelelang lo le seoposengwe le nna, le nna ke tla tswelela ke le seoposengwe le lona. Fela jaaka kala e ka se ka ya ungwa maungo ka boyone fela e se mo morareng, le lona ga lo ka ke lwa ungwa fa lo sa tswelele lo le seoposengwe le nna.+5 Nna ke setlhare sa morara; lona lo dikala. Ope fela yo o tswelelang a le seoposengwe le nna, le nna ke le seoposengwe le ene, o tla ungwa maungo a mantsi;+ gonne ga lo ka ke lwa dira sepe gotlhelele kwantle ga me.6 Fa mongwe a sa tswelele a le seoposengwe le nna, o tshwana le kala e e kgaotsweng e bo e omelela. Mme batho ba tla phutha dikala tseo, ba di latlhela mo molelong di bo di sha.7 Fa lo tswelela lo le seoposengwe le nna e bile lo ikobela mafoko a me, lo ka kopa sepe fela se lo se batlang mme lo tla se newa.+8 Rre o a galalediwa fa lo tswelela lo ungwa maungo a mantsi lo bo lo itshupa gore lo barutwa ba me.+9 Ke lo ratile, fela jaaka Rara a nthatile;+ nnelang ruri mo loratong lwa me.10 Fa lo ikobela ditaelo tsa me, lo tla nnela ruri mo loratong lwa me, fela jaaka nna ke ikobetse ditaelo tsa ga Rara mme ka nnela ruri mo loratong lwa gagwe.11 “Ke buile dilo tseno le lona, gore lo tle lo nne le boitumelo jo ke nang le jone, le gore lo tle nne le boitumelo jo bogolo.+12 Taelo ya me ke gore lo ratane fela jaaka ke lo ratile.+13 Ga go na ope yo o nang le lorato lo logolo go feta motho yo o ntshang botshelo* jwa gagwe mo boemong jwa ditsala tsa gagwe.+14 Lo ditsala tsa me fa lo dira se ke se lo laelang.+15 Ga ke tlhole ke lo bitsa batlhanka, ka gonne motlhanka ga a itse se mong wa gagwe a se dirang. Mme ke lo bitsa ditsala, ka gonne ke lo boleletse dilo tsotlhe tse ke di utlwileng kwa go Rre.16 Ga lo a ka lwa ntlhopha, mme ke nna ke lo tlhophileng, e bile ke lo tlhomile gore lo tswelele lo ungwa maungo le gore maungo a lona a nnele ruri, gore sepe fela se lo se kopang Rara ka leina la me, a lo se neye.+17 “Ke lo laela gore lo dire dilo tseno e le gore lo ratane.+18 Fa lefatshe le lo tlhoile, lo gopole gore le ne la ntlhoa pele ga le tlhoa lona.+19 Fa lo ka bo lo le karolo ya lefatshe, lefatshe le ne le tla lo rata. E re ka jaanong lo se karolo ya lefatshe,+ mme ke lo tlhophile mo lefatsheng, jaanong lefatshe le lo tlhoile.+20 Gakologelwang se ke ileng ka se bua le lona: Motlhanka ga a mogolo go feta mong wa gagwe. Fa ba mpogisitse,+ le lona ba tla lo bogisa; fa ba ikobetse lefoko la me, ba tla ikobela le la lona.21 Mme ba tla lo dira dilo tseno tsotlhe ka ntlha ya leina la me, ka gonne ga ba itse Ene yo o nthomileng.+22 Fa nkabo ke sa tla mme ka bua le bone, ba ka bo ba se na boleo.+ Mme jaanong ga ba na seipato sa boleo jwa bone.+23 Ope fela yo o ntlhoileng o tlhoile le Rre.+24 Fa ba ka bo ba sa bona dikgakgamatso tse ke di dirileng tse go se nang ope yo o kileng a di dira, ba ka bo ba se na boleo;+ mme jaanong ba di bone, le fa go ntse jalo ba ne ba ntlhoa ba bo ba tlhoa le Rre.25 Mme seno se ne sa diragala e le gore mafoko ano a a kwadilweng mo Molaong wa bone a tle a diragadiwe: ‘Ba ne ba ntlhoa ke se na molato.’+26 Fa mothusi yo ke tla lo mo romelelang go tswa kwa go Rara a tla, e leng moya wa boammaaruri+ o o tswang kwa go Rara, o tla lo bolelela ka ga me;+27 ka tsela e e tshwanang, le lona lo tshwanetse go bolelela ba bangwe ka ga me,+ ka gonne lo nnile le nna go tloga kwa tshimologong.


text:
31Mme ditšhaba tse Morena o neng a di sadisa gore ka tsona a leke Baiseraele botlhe ba ba neng ba sa itse dintwa tsotlhe tsa Kanana, ke tse:
2(E ne e le ka ntlha ya tlhalefo ya ditshika tsa Baiseraele fela go ba ruta tlhabano; bone fela ba ba neng ba sa e itse pele ga foo.) 3Ke dikgosi tse tlhano tsa Bafelesita le Bakanana le Basitone le Bahewi botlhe ba ba neng ba agile kwa dithabeng tsa Lebanone go tswa thabeng ya Baale-Heremone go ya go fitlha kwa Hamathe.
4Tsone tsa sala, e le go leka Baiseraele ka tsone, go tle go bonwe gore a ba tla utlwa ditaolo tsa Morena tse o di laetseng borraabo ka Moše. 5Jaanong e rile Baiseraele ba ntse ba agile mo gare ga Bakanana le Bahethe le Baamori le Baferesi le Bahewi le Bajebusi, 6ba tsaya bomorwadia merafe eo go nna basadi ba bone; gape ba neela bomorwa merafe eo bomorwadia-bone, ba be ba direla medimo ya yona.
7Jaanong Baiseraele ba nna ba dira tse di bosula mo matlhong a Morena, ba lebala Morena, Modimo wa bone, ba direla boBaale le boAšera. 8Ke fa bogale jwa Morena bo tukela Baiseraele, mme a ba rekisa mo diatleng tsa ga Khušane-Rišathaime, kgosi ya Mesopotamia. Jaanong Baiseraele ba direla Khušane-Rišathaime dinyaga di le robedi. 9Mme ya re Baiseraele ba lelela Moreneng, a ba tsosetsa mogolodi yo o neng a ba golola, e bong Otheniele, morwa Kenase, monnaa Kalebe.
10Mowa wa Morena wa tsena mo go ene, a siamisa Baiseraele, a bolola go ya mo ntweng, mme Morena a neela Khušane-Rišathaime kgosi ya Mesopotamia mo diatleng tsa gagwe; letsogo la gagwe la fenya Khušane-Rišathaime.
11Mme lefatshe la nna mo kagisong dinyaga di le 40. Ke fa Otheniele morwa Kenase a swa.
12Fela Baiseraele ba boela gape go dira tse di bosula mo matlhong a Morena. Ke fa Morena a tiisa Egelone kgosi ya Moabe gore a ba bogise; ka gonne ba ne ba dira tse di bosula mo matlhong a Morena. 13A ba a iphuthela Baamone le Baamaleke, a ya go itaya Baiseraele, a thopa Motse wa Mekolane.
14Jaanong Baiseraele ba direla Egelone kgosi ya Moabe dinyaga di le 18.
15Mme ya re Baiseraele ba lelela Moreneng a ba tsosetsa gape mopholosi, e bong Ehute, morwa Gera wa Mobenyamene, monna yo o molema. Baiseraele ba ne ba romela lekgetho kwa go Egelone kgosi ya Moabe ka ene. 16Jaanong Ehute a itirela tšhaka e e magale-mabedi ya boleele jwa letsogo, a e tlama ka fa teng ga diaparo tsa gagwe fa seropeng sa le le jang; 17a ba a isa lekgetho kwa go Egelone kgosi ya Moabe. Mme Egelone e ne e le monna yo o nonneng thata. 18Jaanong ya re a sena go gorosa lekgetho, a felegetsa batho ba ba neng ba rwele lekgetho. 19Morago a boa kwa ditshwantshong tsa medimo tse di mo Gilegala, a boela kwa kgosing, a feta a re: “Ke go tletse lefoko la sephiri, wena kgosi.” Ke fa e re: “Didimalang!” Mme botlhe ba ba neng ba eme fa go yona ba tswela kwa ntle.
20Ya re Ehute a tsena kwa go yona, yona ya bo e dutse mo ntlwaneng e e kwa godimo e e tsiditsanyana e e leng ya yona e le yosi. Ehute a re: “Ke go tletse taelo ya Modimo.” Ke fa e nanoga mo sedulong sa yona sa bogosi. 21Mme Ehute a tsenya letsogo la molema la gagwe, a somola tšhaka fa seropeng sa le le jang, a e tlhaba mo mpeng ya yona. 22Ya tsena le mhinyana, wa latela bogale. Mme mafura a bipa bogale, ka a se ka a somola tšhaka mo mpeng ya yona, ya phunyeletsa ka kwa morago. 23Jaanong Ehute a tswela kwa mathuding, a tswala setswalo sa ntlwana e e kwa godimo fa morago ga gagwe, a se lotlela. 24Ya re a sena go tswela kwa ntle, batlhanka ba yona ba tla, ba bona setswalo sa ntlwana e e kwa godimo se lotletswe ba re: “Kooteng e ithomile fela mo ntlwaneng e e tsiditsanyana.” 25Ba e emela sebaka go fitlhelela ba fela pelo, mme ya se ka ya bula setswalo sa ntlwana e e kwa godimo. Jaanong ba tsaya selotlele, ba bula, ba fitlhela morena wa bone a wetse fa fatshe a sule.
26Mme Ehute o ne a falola, ba sa ntse ba diegile jalo, a feta fa ditshwantshong tsa medimo, a tshabela kwa Seira. 27Ya re a sena go fitlha, a letsa lonaka mo dithabeng tsa Eferaime. Ke fa Baiseraele ba fologa nae mo dithabeng, ene a ba eteletse pele. 28Mme a ba raya a re: “Ntshaleng morago, gonne Morena o neetse Bamoabe, baba ba lona, mo diatleng tsa lona.” Ba fologa, ba mo sala morago, ba tseela Bamoabe matsibogo a Joretane, ba sa dumelele ope go tshela. 29Ka nako eo ba bolaya Bamoabe ba e ka nnang ba le 10 000; botlhe e le batlhabani ba ba tiileng, ga se ka ga falola ope. 30Bamoabe ba ne ba kokobediwa jalo ka letsatsi leo fa tlase ga dinao tsa Baiseraele, mme lefatshe la nna mo kagisong dinyaga di le 80.
31Morago ga gagwe ga bo go le Samegare morwa Anathe yo o neng a bolaya banna ba le 600 ba Bafelesita ka lešwane la dipholo. Le ene a golola Baiseraele jalo.


text: 11 Ka jalo, a Modimo o ne a latlha batho ba gagwe?+ Nnyaa, le e seng! Gonne le nna ke Moiseraele, wa losika lwa ga Aborahame, wa lotso lwa ga Benjamine.2 Modimo ga a ka a latlha batho ba gagwe, ba a sa bolong go ba tlhopha.*+ A ga lo itse se lokwalo lo se buang ka Elija, fa a ne a rapela Modimo a ngongorega ka Baiseraele?3 Elija o ne a re: “Jehofa,* ba bolaile baporofeti ba gago, ba epolotse dibeso tsa gago, go setse nna fela ke le nosi, mme jaanong ba batla go mpolaya.”+4 Le fa go ntse jalo, Modimo o ne a mo raya a reng? O ne a re: “Ke sa ntse ke na le banna ba le 7 000 ba ba setseng, ba mangole a bone a sa khubamelang Baale.”+5 Ka jalo, ka tsela e e tshwanang, mo nakong eno gape go na le setlhopha+ se sennye* sa ba ba tlhophilweng ka ntlha ya bopelonomi jo bogolo.*6 Jaanong seno se raya gore Modimo o ne a ba tlhopha ka ntlha ya bopelonomi jwa gagwe jo bogolo,+ e seng ka ntlha ya ditiro tsa bone.+ Fa e le gore ba ne ba dira ka natla gore ba tlhophiwe, ba ne ba tla bo ba sa tlhophiwa ka ntlha ya bopelonomi jwa Modimo jo bogolo.7 Jaanong go tweng? Baiseraele ga ba a ka ba bona se ba neng ba se batla ka tlhoafalo. Ba ba tlhophilweng ke bone ba ba neng ba se bona.+ Ba bangwe botlhe ga ba a ka ba reetsa,*+8 fela jaaka go kwadilwe go twe: “Modimo o dirile gore ba robale boroko jo bogolo,+ mo e leng gore matlho a bone ga a bone le ditsebe tsa bone ga di utlwe, go tla go fitlha mo letsatsing leno.”+9 Gape, Dafide a re: “Dira gore tafole ya bone e nne serai le sekgopi mme a ba atlholwe.10 Dira gore matlho a bone a fifale gore ba se ka ba bona, e bile o dire gore ba obege ba rwale morwalo o o bokete.”+11 Ka jalo, a ba ne ba kgopiwa gore ba se ka ba tlhola ba ema? Nnyaa, le e seng! E re ka ba ne ba leofa mme batho ba ditšhaba tse dingwe ba ne ba bolokwa, ba a fufega.+12 Jaanong fa e le gore go leofa ga bone go tlisetsa lefatshe dikhumo, le go fokotsega ga palo ya bone go tlisetsa batho ba ditšhaba tse dingwe dikhumo,+ ruri dikhumo tsa bone di tla nna dintsi thata fa palo ya bone e tla bo e feletse!13 Jaanong ke bua le lona ba lo tswang mo ditšhabeng tse dingwe. E re ka ke le moaposetoloi yo o rometsweng mo ditšhabeng tse dingwe,+ ke tlotla tiro e ke e direlang Modimo+14 gore ke tle ke bone gore a ka tsela nngwe nka kgona go dira gore batho ba gaetsho* ba fufege mme ke boloke bangwe mo go bone.15 Gonne go latlhiwa ga bone+ go ne ga dira gore batho ba bangwe mo lefatsheng ba nne ditsala tsa Modimo.* Fa Modimo a ba amogela gape, go tla nna jaaka e kete ba tsosiwa mo baswing ba bo ba tshela gape.16 Mo godimo ga moo, fa e le gore bontlhanngwe jwa bupi jo bo dubilweng jo bo tsewang e le mabutswapele bo boitshepo, go raya gore bupi jotlhe le jone bo boitshepo; mme fa e le gore modi o boitshepo, dikala le tsone di ntse jalo.17 Le fa go ntse jalo, dikala tse dingwe di ne tsa kgaolwa* mo setlhareng. Go tswa foo, wena, o ne wa bofelelwa* mo go tsone le fa o le motlhware wa naga, mme jaanong o solegelwa molemo ke modi wa motlhware.18 Mme gone, o se ka wa akanya gore o botoka go na le* dikala tse dingwe. Mme fa o akanya gore o botoka mo go tsone,*+ o gakologelwe gore ga se wena o tshegeditseng modi, mme modi o tshegeditse wena.19 Ka jalo, o tla re: “Dikala di ne tsa kgaolwa gore ke tle ke bofelelwe.”+20 Seo se boammaaruri! Gonne ba ne ba kgaolwa ka ntlha ya go tlhoka tumelo,+ mme wena o eme ka tumelo ya gago.+ O se ka wa nna mabela, mme o boife.21 Gonne fa e le gore Modimo o ne a kgaola dikala tsa setlhare seo, le wena o tla go kgaola.22 Ka jalo, o kgona go bona gore Modimo o pelonomi+ gape o bogale. O galefela ba ba neng ba wa.+ Mme o pelonomi mo go wena fa fela o nnela ruri mo bopelonoming jwa gagwe; go seng jalo, le wena o tla kgaolwa.23 Le bone, fa ba simolola go nna le tumelo, ba tla bofelelwa,+ ka gonne Modimo o kgona go ba bofelela gape mo setlhareng.24 O ne wa kgaolwa mo setlhareng sa motlhware sa naga mme wa bofelelwa mo setlhareng sa motlhware sa tshingwana, e leng selo se se sa tlwaelegang. Ruri go tla nna motlhofo gore dikala tsa tlholego di bofelelwe gape mo setlhareng sa tsone sa motlhware!25 Gonne ke batla gore lo itse ka sephiri se se boitshepo+ seno lona bakaulengwe, gore lo se ka lwa akanya gore lo botlhale: Bangwe ba batho ba Iseraele ba ne ba nna tlhogoethata go fitlha palo ya batho ba ditšhaba tse dingwe e felela,26 mme eno ke tsela e Iseraele yotlhe+ e tla bolokwang ka yone. Dikwalo tsa re: “Mmoloki* o tla tswa mo Siona+ a bo a tlosa dilo tse di bosula tse di dirwang mo go Jakobe.27 Mme eno ke kgolagano e ke e dirang le bone,+ fa ke tlosa maleo a bone.”+28 Ke boammaaruri gore ke baba ba Modimo ka gonne ba ne ba gana dikgang tse di molemo, mme seno se lo solegetse molemo. Mme ka ntlha ya se Modimo a ileng a se solofetsa borraabonemogolo, o ne a tlhopha bangwe ba bone gore e nne ditsala tsa gagwe.+29 Gonne Modimo ga a kitla a ikwatlhaela dimpho tse a neng a di ntsha, e bile ga a kitla a ikwatlhaela go bitsa ba a neng a ba bitsa.30 Gonne lo kile lwa bo lo sa utlwe Modimo+ mme jaanong lo utlwetswe botlhoko+ ka ntlha ya botlhokakutlo jwa Bajuda.+31 Jaanong ke bone ba ba sa utlweng Modimo, mme lona Modimo o ne a lo utlwela botlhoko. Mme le bone a ka ba utlwela botlhoko jaaka lo ne lwa utlwelwa botlhoko.32 Gonne Modimo o letlile batho botlhe gore ba nne makgoba a botlhokakutlo,+ gore a ba utlwele botlhoko botlhe.+33 Ruri dikhumo le botlhale le kitso ya Modimo di boteng! Ruri ga re kitla re itse dikatlholo tsa gagwe ka botlalo e bile ga re kgone go tlhaloganya ditiro tsa gagwe tsotlhe!34 Gonne “ke mang yo o itseng mogopolo wa ga Jehofa,* kgotsa ke mang yo o ka nnang mogakolodi wa gagwe?”+35 Kgotsa, “ke mang yo o neng a mo naya sengwe, mo e leng gore o tshwanetse go duelwa?”+36 Ka gonne dilo tsotlhe di tswa mo go ene e bile di teng ka ene e bile ke tsa gagwe. A a galalediwe ka bosakhutleng. Amen.


text:
Elias Hutter le Dibaebele Tsa Gagwe Tsa Sehebera Tse di Tlhomologileng
A O KGONA go bala Baebele ya Sehebera? O ka tswa o sa kgone. Gongwe e bile ga o ise o bone Baebele ya Sehebera. Le fa go ntse jalo, o ka rata Baebele ya gago le go feta fa o ka ithuta ka mokwadi wa bogologolo e bong Elias Hutter le dithanolo tsa gagwe tse pedi tsa Baebele tsa Sehebera.
Elias Hutter o tshotswe ka 1553 kwa Görlitz e leng torotswana ya kwa Jeremane e gompieno e gaufi le molelwane wa Poland le wa Czech Republic. Hutter o ithutile dipuo tse di farologaneng kwa Lutheran University kwa Jena. Fa a le gaufi le go tshwara dingwaga di le 24, o ne a tlhomiwa go nna porofesa wa puo ya Sehebera kwa Leipzig. E re ka e ne e le modiradiphetogo mo go tsa thuto, o ne a bula sekolo kwa Nuremberg se se neng se ruta Sehebera, Segerika, Selatine le Sejeremane mo dingwageng di le nnê fela. Go ne go se na sekolo kgotsa yunibesithi epe e e neng e kgona go dira jalo.
“SE SE KGATLHANG KA KGATISO ENO”
Ka 1587, Hutter o ne a ranolela karolo e e bidiwang Tesetamente e Kgologolo mo puong ya Sehebera. Thanolo eno e ne e bidiwa Derekh ha-Kodesh. Leina leno le tswa mo lekwalong la Isaia 35:8 mme le kaya “Tsela ya Boitshepo.” Mo tsebeng ya ntlha go ne go na le mafoko a a reng: “Dintlha tse di latelang di tlhalosa se se kgatlhang ka kgatiso eno.” Mme se se neng se kgatlha thata ka Baebele eno, ke gore e ne e thusa baithuti go itse Sehebera.
Baebele ya ga Hutter ya Sehebera e ne e thusa baithuti ka gonne ba ne ba lebana le dikgwetlho tse pedi fa ba leka go bala Baebele ya Sehebera. Kgwetlho ya ntlha ke gore e kwadilwe ka ditlhaka tse di farologaneng le tse di sa tlwaelegang. Ya bobedi, go ne go le thata go tlhaloganya mafoko fa a tsentswe ditlhogo le megatlana. Ka sekai, akanya ka lefoko la Sehebera נפשׁ (ne’phesh) le le kayang “moya (soul).” Mo go Esekiele 18:4, lefoko leno le tsentswe tlhogo ה (ha), mo go rayang “the” ka Seesemane mme e dira gore lefoko leo e nne הנפשׁ (han·ne’phesh) kgotsa “the soul.” Moithuti yo o sa itseng o ne a ka tsaya gore הנפשׁ (han·ne’phesh) ke lefoko lengwe le a sa le itseng.
Hutter o ne a dirisa mokgwa wa go kwala wa maemo a a kwa godimo—o ne a dirisa ditlhaka tsa Sehebera tsa bontsho jo bo tseneletseng le tse di seng dintsho gotlhe. O ne a kwala mafoko a a tlwaelegileng ka bontsho jo bo tseneletseng a bo a kwala ditlhogo le megatlana ya one mafoko ao ka tse di seng dintsho gotlhe. Mokgwa ono o ne o thusa baithuti go lemoga mafoko a ba a itseng a Sehebera fa ba ntse ba ithuta puo eo. Baebele ya New World Translation of the Holy Scriptures—With References le yone e dirisa mokgwa oo mo dintlheng tsa yone tse di kwa tlase. Mafoko a a tlwaelegileng a kwadilwe ka bontsho jo bo tseneletseng mme ditlhogo le megatlana ya one di kwadilwe ka jo bo sa tsenelelang. Ditshwantsho tse di fa godimo di bontsha mokwalo o o dirisitsweng mo go Esekiele 18:4 mo Baebeleng ya Sehebera ya ga Hutter le mo dintlheng tsa Reference Bible tse di kwa tlase.
“TESETAMENTE E NTŠHA” YA THANOLO YA SEHEBERA
Gape Hutter o ne a ranolela Tesetamente e Ntšha mo dipuong di le 12 a dirisa ditlhaka tse di tlwaelegileng. Thanolo eo e ne ya gatisiwa kwa Nuremberg ka 1599 mme gantsi e bidiwa Nuremberg Polyglot (buka e le nngwe e e kwadilweng ka dipuo tse di farologaneng). Hutter o ne a batla go ranolela Dikwalo tsa Bokeresete Tsa Segerika (kgotsa Tesetamente e Ntšha) mo puong ya Sehebera. Mme o ne a re le fa a ne a ka “duela madi a mantsi” go bona thanolo eo ya Sehebera, seo e ne e tla nna matsapa a bophiri fela. * Ka jalo, o ne a simolola go ranolela Tesetamente e Ntšha ya Segerika mo puong ya Sehebera.
A Dikwalo Tsa Bokeresete Tsa Segerika tse Hutter a neng a di ranoletse mo puong ya Sehebera di ne di nepile? Ka 1891, moithuti mongwe wa Sehebera e bong Franz Delitzsch o ne a re: “Mo thanolong ya gagwe ya Sehebera, o dirisitse puo e Bakeresete ka bontsi ba sa e tlwaelang mme ba itumelela go e bala ka gonne gangwe le gape o dirisa mafoko a a tshwanetseng.”
TLHOTLHELETSO E E NNELANG RURI
Hutter ga a ka a humisiwa ke tiro ya gagwe ya go ranola ka gonne dithanolo tsa gagwe di ne di sa rekwe. Le fa go ntse jalo, o dirile tiro e e botlhokwa thata gape e na le tlhotlheletso e e nnelang ruri. Ka sekai, Tesetamente e Ntšha ya gagwe ya Sehebera e ne ya tlhabololwa le go gatisiwa sesha ka 1661 ke William Robertson le ka 1798 ke Richard Caddick. Fa Hutter a ne a ranola go tswa mo puong ya Segerika, o ne a dirisa leina “Jehofa” (יהוה, JHVH) mo boemong jwa Kyʹri·os (Morena) le The·osʹ (Modimo) fa e le gore di ne di nopotswe go tswa mo Dikwalong tsa Sehebera kgotsa fa a ne a akanya gore go buiwa ka Jehofa. Seno se a kgatlha ka gonne dithanolo di le dintsi tsa Tesetamente e Ntšha ga di na leina la Modimo, ka jalo, thanolo ya ga Hutter ke bosupi jo bongwe jwa gore leina la Modimo le busediwe mo Dikwalong Tsa Bokeresete Tsa Segerika.
Fa o bona leina la Modimo e leng Jehofa mo Dikwalong Tsa Segerika Tsa Bokeresete, gakologelwa tiro ya ga Elias Hutter le Dibaebele tsa gagwe tsa Sehebera tse di tlhomologileng.
^ ser. 9 Go na le bakwadi bangwe ba ba ileng ba ranola Tesetamente e Ntšha pelenyana ka Sehebera. Mo e ka nnang kwa ngwaga wa 1360, moitlami wa kwa Byzantine e bong Simon Atoumanos o ne a kwala thanolo ya gagwe. Yo mongwe e bong Oswald Schreckenfuchs wa kwa Jeremane o ne a kwala ya gagwe ka bo1565. Dithanolo tseo ga di a ka tsa gatisiwa e bile ga go itsiwe gore di kae.


text:
61Jesu a tloga teng, a ya kwa motseng wa ga gabo; barutwa ba gagwe ba mo sala morago. 2E rile ka Sabata a simolola go ruta mo senagogeng; mme ba le bantsi, ya re ba utlwa, ba gakgamala ba re: “Yo, dilo tseo o di tsere kae, le botlhale jo o bo neilweng ke jo bo ntseng jang? Kana ditiro tsa thata tse a di dirang ka diatla tsa gagwe di kana kang!
3A yo ga se ene mmetli, morwa Maria, mogoloa boJakobo le Josefa le Juta le Simone? Le bokgaitsadie a ga ba nne le rona mono?” Ba be ba kgopisega ka ga gagwe.
4Jesu a ba raya a re: “Moporofeti ga a nke a nyatsega gope, fa e se mo lefatsheng la ga gabo le mo lapeng la ga gabo.”
5Mme a palelwa ke go dira tiro ya kgakgamatso teng, fa e se go baya balwetse ba se kae diatla le go ba fodisa. 6A gakgamalela go sa dumeleng ga bone. Jaanong a ralala metsana e e mo tikologong, a ntse a ruta.
7Ya baa gona a ipiletsang ba ba 12, a simolola go ba roma ka bobedi le bobedi, a ba naya thata mo meweng e e itshekologileng.
8A ba laela gore ba se ka ba tseela leeto sepe, fa e se tsamma fela; e seng senkgwe, le fa e le kgwatlha, le fa e le madi mo moitlamong. 9Ba rwale ditlhako, mme ba se ka ba apara dikobo di le pedi. 10A ba raya a re: “Gongwe le gongwe kwa lo tsenang mo ntlong teng, lo nne gona go tsamae lo tloge teng. 11Mme gongwe le gongwe kwa lo sa tsholweng teng, ba sa lo utlwe, e re lo tswa teng, lo itlhotlhore lorole lo lo fa tlase ga dinao tsa lona, go nna tshupo mo go bone.”
12Ba bolola, ba rera gore batho ba tlhabologe. 13Ba kgarameletsa medemone e mentsi ntle, ba tshasa balwetse ba bantsi lookwane, ba ba fodisa.
14Kgosi Herote a utlwa ka ga Jesu; gonne leina la gagwe le ne le itsege. Mme a re: “Johane Mokolobetsi o tsogile mo baswing, ke ka moo dithata di itshupang mo go ene.”
15Ba bangwe ba re: “Ke Elia.” Ba bangwe ba re: “Ke moporofeti jaaka mongwe wa baporofeti.”
16Mme Herote, ya re a utlwa, a re: “Ke ene Johane yo ke mo kgaotseng tlhogo; o tsogile.” 17Herote o ne a romile go tshwara Johane, a mo golega mo ntlong ya kgolegelo ka ntlha ya ga Herodia, mosadi wa ga Filipo morwa-rraagwe; ka gonne o ne a mo nyetse. 18Gonne Johane o ne a reile Herote a re: “Ga o a letlelelwa go nna le mosadi wa ga morwa-rraago.”
19Mme Herodia a mo tlhoa, a batla go mmolaya, mme a palelwa; 20gonne Herote o ne a boifa Johane, ka a itse gore ke monna yo o siameng, yo o boitshepo; a ba a mo sireletsa. E ne ya re fa a mo utlwa, a akabale thata, mme a rate go mo utlwa.
21E rile go tla letsatsi le le lebanyeng, e leng la botsalo jwa ga Herote, le a direlang dikgosana tsa gagwe le balaodi-ba-sekete le batlotlegi ba Galelea moletlo ka lone, 22morwadia Herodia a tsena, a bina, a kgatlha Herote le ba ba ntseng nae fa dijong. Mme kgosi ya raya morweetsana ya re: “Nkopa se o se ratang, le fa e ka nna eng, ke tla se go naya.” 23A ba a mo ikanela a re: “Se o tla se nkopang ke tla se go naya, le fa e ka nna bontlhanngwe jwa puso ya me.”
24Mosetsana a tswa, a botsa mmaagwe a re: “Nka kopang?”
Ene a re: “Tlhogo ya ga Johane Mokolobetsi.”
25A tsena ka bonako, a itlhaganelela kwa kgosing, a kopa a re: “Ke rata gore o nnee tlhogo ya ga Johane Mokolobetsi e sa le jaanong ka mogopo.”
26Kgosi ya hutsafala thata, mme ka ntlha ya maikano le ka ntlha ya ba ba ntseng nayo fa dijong ya se ka ya rata go gana kopo ya gagwe. 27Kgosi ya akofa ya roma motlhabani, ya laola gore a tsise tlhogo ya gagwe; a ya, a mo kgaola tlhogo mo ntlong ya kgolegelo, 28a e tlisa ka mogopo, a e naya morweetsana, mme morweetsana a e naya mmaagwe. 29Ya re barutwa ba gagwe ba utlwa, ba tla ba tsaya serepa sa gagwe, ba ya go se fitlha mo lebitleng.
30Jaanong baapostolo ba phuthegela kwa go Jesu, ba mmolelela tsotlhe tse ba di dirileng le tse ba di rutileng.
31Mme a ba raya a re: “Tlaang lona lo le losi, a re yeng kwa felong fa go senya, lo ikhutse go le gonnye.” A re jalo ka gonne go ne go le ba bantsi ba ba tlang le ba ba tlogang, e bile ba se na sebaka, le fa e le sa go ja. 32Ke fa ba tloga ka mokoro, ba ya kwa thoko kwa felong gongwe fa go senya.
33Mme ba bantsi ba ba bona ba tsamaya, ba ba lemoga, ba taboga ka dinao ba tswa kwa metseng yotlhe, ba phuthegela teng, ba ba raka. 34Ya re Jesu a fologa, a ba bona e le bontsi jo bogolo, a ba tlhomogela pelo, ka ba ntse jaaka dinku tse di se nang modisa. A ba a simolola go ba ruta dilo tse dintsi.
35Ya re letsatsi le setse le ngotlegile, barutwa ba gagwe ba ya go ene ba re: “Felo fa ke sekaka, le letsatsi le setse le ngotlegile. 36Ba phatlalatse gore ba ye kwa merakeng le kwa metsaneng tikologong, ba ithekele se ba ka se jang.”
37A ba araba a re: “A ba fiwe ke lona, ba je!”
Ba mo raya ba re: “A ò raya gore re ye go reka dinkgwe tsa diranta di le 20, re tle go ba fa, ba je?”
38A ba raya a re: “Lo na le dinkgwe di le kae? Yaang lo bone!” Ya re ba sena go bona, ba mo raya ba re: “Di tlhano le ditlhapi tse pedi.”
39Jaanong a ba laela gore ba nne botlhe mo bojannye jo botala ka masomo. 40Ba nna fatshe e le ditlhopha tsa ba makgolo le ba masome a matlhano. 41Foo a tsaya dinkgwe tse tlhano le ditlhapi tse pedi, a lelala legodimong, a leboga, a nathoganya dinkgwe, a di neela barutwa gore ba di ba bee pele; le ditlhapi tse pedi a di kgaoganyetsa botlhe.
42Mme ba ja botlhe, ba kgora, 43ba ba ba sela masadisa, a tlala ditlatla di le 12, le a ditlhapi. 44Ba ba jeleng dinkgwe e ne e le banna ba ba dikete tse tlhano.
45Jaanong a akofa a kgola barutwa ba gagwe go palama mokoro le go mo etelela pele kwa moseja kwa Betsaita, ene a sa ntse a phatlalatsa batho. 46Ya re a sena go kgaogana nabo, a ya kwa thabeng go rapela. 47Ya re go le maitsiboa, mokoro wa bo o le fa gare ga letsha, ene a le esi kwa lefatsheng. 48A ba bona ba tshwere bothata ka go tsamaisa mokoro; gonne ba ne ba tlhabaganye le phefo. A tla kwa go bone, e ka ne e le ka tebelo ya bone bosigo, a tsamaya mo godimo ga letsha; a ba a rata go ba feta. 49Ya re ba mmona a tsamaya mo godimo ga letsha, ba itlhoma e le sedimo, mme ba kua. 50Gonne ba ne ba mmona botlhe, ba be ba tshoga.
Mme a akofa a bua nabo, a ba raya a re: “Namatshegang! Ke nna: se boifeng!”
51A ba a tsena kwa go bone mo mokorong, phefo ya ba ya khutla; mme ba tseana thata thata. 52Gonne ba ne ba sa rutega ka dinkgwe, dipelo tsa bone di ne di thatafetse.
53Ya re ba sena go tshelela kwa lefatsheng, ba fitlha kwa Genesareta, ba be ba gokelela mokoro. 54Ya re ba fologa mo mokorong, batho ba akofa ba mo lemoga, 55ba taboga le lefatshe leo lotlhe, ba simolola go rwalela balwetse ka malao kwa ba mo utlwelang teng. 56Le gongwe le gongwe kwa a tsenang teng, mo metsaneng gongwe mo metseng gongwe mo merakeng, ba baya balwetse mo patlelong, ba mo rapela gore ba ke ba ame le fa e ka bo e le kola ya seaparo sa gagwe fela, mme botlhe ba ba mo amileng ba fola.


text:
181Jaanong Dafita a bala batlhabani ba ba nang nae, a ba beela balaodi ba dikete le balaodi ba makgolo. 2Dafita a ba dira dikarolo di le tharo, karolo ya ntlha e laolwa ke Joabe, ya bobedi e laolwa ke Abisai morwa Seruya monnaa Joabe, ya boraro e laolwa ke Ithai wa Mogathe. Kgosi ya ba ya raya batlhabani ya re: “Ruri, le nna ke rata go bolola le lona.”
3Mme batlhabani ba re: “O se ka wa bolola! Gonne fa re ka tshaba, ga ba ne ba re sala morago; le fa go ka swa bontlhanngwe jwa rona, ga ba ne ba re kgathalela. Mme wena o lekana le dikete di le some tsa rona. Ke ka moo go leng botoka, fa o ka iketleetsa go re thusa o le kwa motseng.”
4Kgosi ya ba araba ya re: “Tse lo bonang di siame ke tla di dira.” Jaanong kgosi ya ema fa thoko ga kgoro, mme batlhabani botlhe ba bolola ka ditlhopha tsa makgolo le dikete. 5Mme kgosi ya laela Joabe le Abisai le Ithai ya re: “Rekegelang lekau Abesalomo ka ntlha ya me.” Batho botlhe ba utlwa kgosi e laela balaodi botlhe ka ga Abesalomo.
6Jaanong batlhabani ba bololela kwa nageng go kgatlhantsha Baiseraele, mme ntwa ya lwela mo sekgweng sa Eferaime. 7Teng koo Baiseraele ba fenngwa ke batlhanka ba ga Dafita, ga nna polao e kgolo teng ka letsatsi leo, ga bolawa banna ba le dikete tse di soma mabedi. 8Tlhabano ya nna ya anama mo nageng yotlhe eo, mme ba bantsi ba swela mo sekgweng go feta ba ba bolailweng ka tšhaka ka letsatsi leo.
9Mme Abesalomo a rakana le batlhanka ba ga Dafita, a palame moulwe, mme moulwe wa huhumela ka fa tlase ga mongana o mogolo o o raraanyeng, mme tlhogo ya gagwe ya tshwarwa ke mongana, a lepelela fa gare ga legodimo le lefatshe. Moulwe o a neng a o palame wa fetela pele. 10Ya re monna mongwe a bona jalo, a bolelela Joabe a re: “Bona, ke bonye Abesalomo a lepeletse mo monganeng.”
11Joabe a fetola monna yo o mmolelelang a re: “Jaanong fa o mmonye jalo, ke ka ntlha ya eng fa o se ka wa mo digela fa fatshe, wa mmolaela teng foo? Nka bo ke go naya diselefera di le some le moitlamo o le mongwe.”
12Mme monna yoo a raya Joabe a re: “Le fa nka bo ke filwe diselefera di le sekete mo diatleng, nka bo ke sa ntshetsa morwa kgosi letsogo; gonne kgosi e laetse wena le Abisai le Ithai mo ditsebeng tsa rona ya re: ‘Ntlhokomeleleng lekau Abesalomo.’ 13Gongwe fa nka bo ke mmolaile ka bolotsana, le wena o ka bo o ntswa; kana ga go na sepe se se ka lobelwang kgosi.”
14Mme Joabe a re: “O se ka wa ntia ka tseo.” Ke fa a tsaya marumo a le mararo ka seatla, a ya a phololetsa pelo ya ga Abesalomo ka ona, a ntse a phela a akgega mo monganeng. 15Jaanong makau a le some a a rweleng dibolai tsa ga Joabe a dikanyetsa Abesalomo a mo itaya a mo feleletsa.
16Ya baa gona Joabe a letsang lonaka, mme batlhabani ba boa ba khutla go latelela Baiseraele; gonne Joabe o ne a rata go rekegela batho. 17Ba tla ba tsaya Abesalomo, ba mo latlhela mo mosimeng o mogolo o o mo sekgweng, ba mo katela ka mokoa o mogolo thata wa majwe, mme Baiseraele botlhe ba tshaba, mongwe le mongwe a ya kwa lapeng la gagwe.
18E ne e kile ya re Abesalomo a sa ntse a phela a tsaya lefika le le motloutlo, a le itlhomela, ka a ne a re: “Ga ke na morwa go ka gopotsa batho leina la me. Ke le le mo Lebaleng la Kgosi.” Mme a bitsa lefika le le motloutlo leo ka leina la gagwe. Le bidiwa segopotso sa ga Abesalomo le kajeno.
19Mme Ahimaase morwa Satoke a re: “Nte ke taboge, ke begele kgosi mafoko a a thabisang a go re: ‘Morena o e diretse tshiamo, a e golola mo babeng ba yona.’ ”
17:17
20Fela Joabe a mo raya a re: “Ga se wena yo o ka isang mafoko a boitumelo kajeno; o tla a isa ka letsatsi le lengwe, mme kajeno ga o ne o a isa. Kana morwa kgosi ga a tlhole a phela.” 21Ke fa Joabe a raya monna wa Moethiopia a re: “Yaa o begele kgosi tse ò di bonyeng.” Moethiopia a ikobela Joabe a ba a siana.
22Ahimaase morwa Satoke a ba a raya Joabe gape a re: “Le fa go ka dirafala eng, nte ke taboge le nna, ke latelele Moethiopia!” Joabe a botsa a re: “O tabogelang, morwaaka? Kana ga go na tuelo ya morongwi e o ka e bonang.”
23Ahimaase a ba a re: “Le fa go ka dirafala eng, ke rata go siana.” A mo araba a re: “Taboga he!” Ahimaase a taboga ka tsela ya Lebala la Joretane, a sia Moethiopia.
24Mme Dafita a ntse fa gare ga kgoro ya ka fa ntle le ya ka fa teng. Ke fa molebedi a palamela kwa godimo ga ditlhomeso tsa kgoro, a ya kwa loboteng, a tsholetsa matlho a leba, a bona monna a tla a tabogile a le esi. 25Ke fa molebedi a kua a itsise kgosi. Kgosi ya re: “Fa a le esi fela, go mafoko a boitumelo mo molomong wa gagwe.” Ya re a ntse a atamela, 26molebedi a bona monna yo mongwe gape a tla a tabogile, mme molebedi a kuela kwa kgorong a re: “Monna yo mongwe gape ke yole, o tla a tabogile a le esi.” Kgosi ya re: “Le ene o tlisa mafoko a boitumelo.”
27Molebedi a ba a re: “Ke bona tabogo ya wa ntlha e tshwana le tabogo ya ga Ahimaase morwa Satoke.” Kgosi ya re: “Ke monna yo o molemo; o e tla go tlisa mafoko a boitumelo.”
28Mme Ahimaase a tlhaeletsa, a raya kgosi a re: “Kagiso!” A ba a ikobela fa fatshe ka sefatlhego fa pele ga kgosi a re: “A go bakwe Morena, Modimo wa gago, o o neetseng banna bale mo diatleng tsa gago ba ba neng ba tsholeditse mabogo go tsogela kgosi morena wa me!”
29Ke fa kgosi e botsa e re: “A lekau Abesalomo o phela sentle?” Ahimaase a araba a re: “E rile Joabe motlhanka wa kgosi a roma motlhanka wa gago, ka bona khuduego ya bontsi, mme ga ke itse gore e ne e le eng.”
30Jaanong kgosi ya re: “Suta o eme fa.” Ya re a suta a ema teng, 31ga fitlha Moethiopia. Mme Moethiopia a re: “A kgosi mong wa me a thabisiwe ka mafoko a a reng: ‘Morena o go diretse tshiamo kajeno, a go golola mo diatleng tsa botlhe ba ba neng ba go tsogetse.’ ”
32Mme kgosi ya botsa Moethiopia ya re: “A lekau Abesalomo o phela sentle?” Moethiopia a re: “A baba ba kgosi mong wa me le botlhe ba ba go tsogetseng go dira bosula ba nne jaaka lekau leo!”
33Ke fa kgosi e huduega e tlhatlogela kwa ntlwaneng e e okameng kgoro, e lela; ya re e ntse e tsamaya, ya bua ya re: “Morwaaka Abesalomo, morwaaka, morwaaka Abesalomo! Ijoo! Ke ne ke sa sweleng boemong jwa gago! Abesalomo, morwaaka, morwaaka!”